b"\n_START_ARTICLE_\nKystbanens udlicitering\n_START_SECTION_\nBaggrund\n_START_PARAGRAPH_\nBaggrunden for udbuddet var trafikaftalen af 5. november 2003, hvoraf det bl.a. fremgik, at der i perioden 2005-2014 skulle udliciteres en tredjedel af DSB's nuv\xc3\xa6rende togkilometerproduktion ekskl. fjerntrafikken mellem landsdelene og S-togstrafikken. Selve beslutningen om at udlicitere Kystbanen fremgik af et notat af 18. november 2004 fra den dav\xc3\xa6rende transport- og energiminister Flemming Hansen._NEWLINE_Indtil den 11. januar 2009 drev DSB den danske del af trafikken fra landegr\xc3\xa6nsen via K\xc3\xb8benhavns Lufthavn og K\xc3\xb8benhavn H til Helsing\xc3\xb8r. Den svenske del af trafikken varetoges af selskabet SJ p\xc3\xa5 en kontrakt med bl.a. Sk\xc3\xa5netrafiken.\n_START_SECTION_\nTo koordinerede udbud i Danmark og Sverige\n_START_PARAGRAPH_\nDen danske regering aftalte med det svenske trafikselskab, Sk\xc3\xa5netrafiken, at udskyde udliciteringen af togtrafikken i Sk\xc3\xa5ne, s\xc3\xa5 det passede sammen med det danske udbud. Trafikstyrelsen og Sk\xc3\xa5netrafiken tilrettelagde og gennemf\xc3\xb8rte udbuddet af Kystbanen og den svenske del af \xc3\x98resundstrafikken som to t\xc3\xa6t koordinerede udbud. Form\xc3\xa5let med en samlet udbudsrunde med to samtidige og t\xc3\xa6t koordinerede udbud var at medvirke til at styrke integrationen og mobiliteten i \xc3\x98resundsregionen og sikre en fremtidig togdrift af h\xc3\xb8j kvalitet p\xc3\xa5 konkurrencem\xc3\xa6ssige vilk\xc3\xa5r, s\xc3\xa5ledes at trafikken omkring \xc3\x98resund afvikles p\xc3\xa5 den bedst mulige m\xc3\xa5de til den bedst mulige pris._NEWLINE_Rammerne for udliciteringen p\xc3\xa5 dansk side var aktstykke 13 af 17. august 2006 og aktstykke 132 af 28. april 2008.\n_START_SECTION_\nVinderen af udbuddet\n_START_PARAGRAPH_\nDen 27. juni 2007 kl. 13:27 offentliggjorde Trafikstyrelsen og Sk\xc3\xa5netrafiken p\xc3\xa5 et f\xc3\xa6lles pressem\xc3\xb8de i Hotel Hiltons m\xc3\xb8decenter i K\xc3\xb8benhavns Lufthavn, at den nye operat\xc3\xb8r blev Kystbanen A/S p\xc3\xa5 den danske side af \xc3\x98resund og selskabet \xc3\x96resundstrafiken AB p\xc3\xa5 den svenske side. Selskabet blev for kunderne kendt som DSBFirst, der var ejet af DSB og skotske FirstGroup. Kontrakten tr\xc3\xa5dte i kraft ved k\xc3\xb8replansskiftet den 11. januar 2009 med varighed til udgangen af 2015 med mulighed for to \xc3\xa5rs forl\xc3\xa6ngelse. Aftalen sikrede DSBFirst indt\xc3\xa6gter for op til 6,3 milliarder kr. fra 2009 til 2017. Der var tale om 10 millioner togkilometer om \xc3\xa5ret i hele \xc3\x98resundsregionen, og DSB's dav\xc3\xa6rende administrerende direkt\xc3\xb8r, S\xc3\xb8ren Eriksen lagde fra starten ikke skjul p\xc3\xa5, at der med Kystbanen var tale om DSB's hjerteblod, og at DSB hele tiden havde g\xc3\xa5et benh\xc3\xa5rdt efter at vinde udbuddet, der var det hidtil st\xc3\xb8rste udbud af jernbanetrafik i EU._NEWLINE_DSBFirst skulle have op til 350 millioner kr. om \xc3\xa5ret for at drive Kystbanen og den danske del af \xc3\x98resundstrafikken. Tilbuddet fra DSBFirst l\xc3\xa5 if\xc3\xb8lge Trafikstyrelsen 20-25 procent under den pris DSB f\xc3\xa5r for at drive de danske str\xc3\xa6kninger i udbuddet i dag. Den danske str\xc3\xa6kning udg\xc3\xb8r 70 kilometer og har 20 millioner passagerer om \xc3\xa5ret. _NEWLINE_If\xc3\xb8lge aktstykkerne ville staten spare 100 millioner kr. om \xc3\xa5ret p\xc3\xa5 udbuddet af Kystbanen svarende til n\xc3\xa6sten en milliard kroner i hele kontraktperioden. DSBFirst lagde fra starten ikke skjul p\xc3\xa5, at ambitionen var at halvere forsinkelserne p\xc3\xa5 Kystbanen, f\xc3\xa6rre aflyste tog, flere ledige siddepladser, bedre information om trafikken og renere tog. DSBFirst indgik endvidere aftale med Reitan Servicehandel Danmark om, at 7-Eleven skulle varetage driften af billetsalg og kiosker p\xc3\xa5 otte bemandede stationer p\xc3\xa5 Kystbanen. Kokkedal station og Helsing\xc3\xb8r station planlagdes som d\xc3\xb8gn\xc3\xa5bne. Herudover unders\xc3\xb8gte man muligheden for at investere i de tre \xc3\xb8vrige stationer i Vedb\xc3\xa6k, Skodsborg og \xc3\x98restad.\n_START_SECTION_\nKontraktperioden (2009-2015)\n_START_PARAGRAPH_\nSiden januar 2009 har Sk\xc3\xa5netrafiken fra svensk side og Trafikstyrelsen fra dansk side fulgt op p\xc3\xa5 kontrakterne. _NEWLINE_I december 2011 skiftede DSBFirst navn til DSB \xc3\x98resund p\xc3\xa5 dansk side. Veolia overtog den svenske del af \xc3\x98resundstrafikken, hvilket indeb\xc3\xa6rer, at hver andet \xc3\x98resundstog over broen k\xc3\xb8res p\xc3\xa5 skift med personale fra hhv. Veolia og DSB \xc3\x98resund._NEWLINE_Den 1. september 2012 overf\xc3\xb8rtes Trafikstyrelsens kontraktopf\xc3\xb8lgning af Kystbanen, Kastrupbanen og den danske del af \xc3\x98resundstogtrafikken til Transportministeriet."